Hrvatska je skuplja od Bugarske, Turske, Grčke i Španjolske po izvanpansionskim cijenama na moru usred sezone, pokazuje najnovija studija njemačkog autokluba ADAC. Nijemci su izračunali koliko košta košarica od 34 proizvoda neophodna za ugodan boravak u pet najomiljenijih morskih destinacija u 10 europskih država koje Nijemci najradije biraju za odmor.

Bugarska najjeftinija

U Hrvatskoj ta košarica košta 164 eura, u Bugarskoj 122, Turskoj 147, Grčkoj 150 i Španjolskoj 159 eura. ADAC je proizvode grupirao u četiri kategorije, a promatrao je cijene na pet hrvatskih lokacija: u Loparu na Rabu, Omišu, Bolu na Braču, Baškoj na Krku i Umagu. U prvoj kategoriji \"Hrana i piće\" analizirane su cijene na plaži proizvoda poput špageta, pomfrita, piva, coca-cole, kave... A rezultati te analize mogli bi biti mamac za njemačke pivopije željne odmora u Hrvatskoj.

\"Cijene piva su od 1,07 eura u Baškoj na Krku u Hrvatskoj do 6,06 eura u Six-Fours-les-Plages na francuskoj Azurnoj obali\", piše u analizi turističke potrošačke košarice ADAC-a. U drugoj kategoriji \"Slobodno vrijeme\" uspoređivali su cijene najma ležaljki i suncobrana, dnevnih novina, baterija... U Svetom Konstantinu na bugarskoj obali suncobrani i ležaljke su besplatni, dok u talijanskom Alassiju dnevni najam košta čak 45 eura. U trećoj kategoriji \"Zdravlje i njega\" promatrali su cijene kreme za sunčanje, paste za zube, flastera... Četvrta kategorija je \"Šoping i ostalo\", a gledali su najobičnije sunčane naočale, cijenu parkiranja...

Upozorenje turistima

Uz Hrvatsku, Bugarsku, Grčku, Tursku, Španjolsku, Francusku i Italiju, ADAC je analizirao i cijene na njemačkoj, danskoj i nizozemskoj obali. Zaključak: najskuplja je Danska u kojoj je jako skupo svih pet destinacija, slijedi Italija s četiri jako skupe i jednom skupom destinacijom. U Hrvatskoj su jeftinim destinacijama proglašeni Lopar, Omiš i Bol, dok su Umag i Baška na Krku svrstani u destinacije s prosječnim cijenama.

– Cijena puta i smještaja mogu se dobro izračunati i od kuće, ali izdaci na odredištu mogu biti jako visoki, ovisno o destinaciji – upozorava ADAC njemačke turiste.

>> Zarada od turizma u prva četiri mjeseca 4,6 milijarde kuna!